
Materialet i denne utgivinga er verna etter åndsverklova. Det er difor ikkje tillate å kopiere, avfotografere eller på andre måtar gi att eller overføre heile eller delar av innhaldet i utgivinga utan at det er heimla i lov eller følgjer av avtale med Kopinor.

Det er forbode å bruke heile eller delar av utgivinga som inndata eller treningskorpus i generative modellar som kan skape tekst, bilete, film, lyd eller andre typar innhald og uttrykk, utan særskild avtale med rettshavarane.

Bruk av materiale frå utgivinga i strid med lov eller avtale kan føre til inndraging, erstatningsansvar og straff i form av bøter eller fengsel.


Om denne boka

Ei dødskiste begynner å bli full. Lofts- og kjellarbuer blir tømde. Ein må lære barna sine dei siste tinga: å luke, å stenge hus ned for vinteren. Ein må gi dei historier frå livet sitt.

Gjerne smørje litt tjukt på. Venner og kjenningar går bort, ein etter ein. Namna i telefonlistene ein ikkje lenger kan ringe. Å venne seg til døden er ein jobb i seg sjølv. Det er ein sorteringsjobb. Og ein minnejobb. Å venne seg til døden er å skilje mellom det som er viktig og uviktig. Heilt til denne skilnaden ikkje lenger finst.

Den nye boka til Rønnaug Kleiva er ei samling dikt og prosatekstar om førebuing, minnearbeid og livsperspektiv.


Rønnaug Kleiva

Tilvenningsøvingar

Dikt og prosa

RØNNAUG KLEIVA

Animasjon. Dikt. 1985

Å fø fram ein kalv over vinteren. Prosatekstar. 1986

Balansepunkt. Prosalyrikk. 1990

Fangeteneste. Noveller. 2001, 2008

Ingen reell fare. Roman. 2003, 2004

La oss krysse Nilen. Prosa. 2005

Ikkje for varmt, ikkje for kaldt. Noveller. 2008

Notat vedrørande kjærleik. [Fangeteneste / Ingen reell fare / La oss krysse Nilen / Ikkje for varmt, ikkje for kaldt] Noveller. 2010

Armenia, Albania, Argentina. Roman. 2012

Western Desert. Noveller. 2017

Liljene på stranda. Roman. 2019


Dødskista

Eg eig ei dødskiste. Kista arva eg etter ei tante for fleire tiår sidan. Ho døydde brått då ho var på min alder, frisk og ungdommeleg, stod i fullt arbeid til pensjonsalderen.

Ingen var interessert i kista under delinga, så eg tok henne. Det er ei stygg og klumpete kiste, gammal amerikakiste, rommar mykje. Opphav ukjent.

I dødskista samlar eg ymse papir som eg vil skal vere etter meg når eg døyr. Eg er nøye med utveljinga.

Berre dei beste breva frå elskarar og venner blir tatt med. Når det gjeld bokmeldingar, så tar eg også med dei dårlege, som første meldinga av debutboka mi, der det over eit stort bilete av meg står: Et talent for helvete.

Av og til er det notat eg har gløymt meininga til. Ein gong har det betydd noko, men eg skjønar ikkje kva. Utradert frå minnet.

Kvifor skreiv eg det eigentleg?

Og kvifor er det viktig at noko skal vere att etter meg når eg døyr?

Er det mi redsle for at også eg blir borte, gløymd, utradert?

Dette er ein del av det eg har i dødskista mi: programhefte frå gravferder, utklipp frå aviser i inn- og utland om menneske og saker som har betydd noko for meg, postkort frå folk eg framleis er glad i, sjuande sansar med avtalar år tilbake, oversikt over kvar eg har reist, kva eg har gjort, og kva transportmiddel eg har brukt. Rekneskapsbøker med oversyn over inntekter og utgifter heime og på reise.

Vaksinasjonskort. Gamle karakterbøker og vitnemål.

Attest frå min første arbeidsgivar om at eg er arbeidsvillig, effektiv, lett å ha med å gjere og dessutan har naturleg autoritet.

Teikningar etter barna mine frå då dei var små. Teikningar som eg laga då eg var lita. Eit utklipp frå lokalavisa frå då foreldra mine fekk kommunens jorddyrkingspris.

Eit bilete av far min som liten gut ved sida av eit lite lam. Heilt inntil guten og lammet det nyplanta pæretreet som gjekk med under stormane nokre tiår tilbake.





OPS/images/cover.jpg





OPS/images/logo.jpg
Samlaget





